V priebehu prvého aprílového týždňa sa na našom gymnáziu konal už druhý ročník aktivity Neobyčajný bazár, ktorej cieľom bola minimalizácia odpadu, poukázanie na možnosť kúpy oblečenia z druhej ruky a pomoc Centru pre deti a rodiny Valaská.

Prvý ročník sa stretol s veľkým úspechom, a preto sme sa rozhodli na našej škole vytvoriť novú tradíciu. Tejto udalosti však predchádzali týždne časovo náročnej práce a intenzívnych príprav ako zber a triedenie oblečenia, výroba plagátov i zriadenie priestorov pre bezproblémový priebeh celej akcie.

Zber oblečenia, do ktorého sa zapojili nielen žiaci, ale aj ich rodičia a učitelia prebiehal už od novembra tohto školského roka. Dokopy sa nám podarilo vyzbierať 372 kusov oblečenia každého druhu. Princíp bazáru bol jednoduchý – za prinesené oblečenie účastníci dostali poukážky využiteľné na výmenu svojho oblečenia za iné. Tí, ktorí oblečenie nepriniesli, si ho mohli zakúpiť za symbolické ceny. Bazáru sa zúčastnilo približne 120 žiakov a učiteľov.

Organizáciou Neobyčajného bazáru sme upriamili pozornosť na alternatívu predaja a kúpy oblečenia z druhej ruky, čím prospievame k minimalizácii odpadu a šetríme tak našu planétu.

Za finančný výťažok z predaja vecí sa zakúpili športové potreby, ktoré spolu s nepredaným oblečením putovali do Centra pre deti a rodiny Valaská, kde im nájdu nových majiteľov. Veríme, že im našim darom pomôžeme, potešíme ich a že sa nám podarí zmierniť ich neľahkú životnú situáciu.

Súčasne s bazárom prebiehal aj predaj voskových obrúskov vyrobených študentmi nášho gymnázia počas projektového dňa. Získané prostriedky budú využité na ďalšie činnosti Zelenej školy a zveľaďovanie školského prostredia.

Obrovská vďaka patrí všetkým zúčastneným, organizátorom i učiteľom.

Lívia Kupcová, trieda kvinta